Sekretari Powell ka në plan të vizitojë Sirinë - 2003-04-17
Sekretari i shtetit thotë se SHBA kanë filluar një shkëmbim të fuqishëm diplomatik me Damaskun
Sekretari amerikan i Shtetit Colin Powell thotë se shpreson të shkojë në Siri së shpejti për ato që ai i quan diskutime të sinqerta me zyrtarët sirianë. Nuk dihet me saktësi data se kur do ta fillojë vizitën në Siri zoti Powell, e cila është pjesë e një turneu të tij më të gjerë për çështjen e paqes në Lindjen e Mesme. Zyrtarë të lartë amerikanë e kanë akuzuar vazhdimisht Sirinë se ka strehuar pjesëtarë të regjimit të përmbysur të Saddam Husseinit, si dhe për prodhimin dhe provat me armë kimike. Ministri i Jashtëm sirian tha se Sekretari Powell është i mirëpritur në Siri, por pas bisedimeve që zhvilloi sot në Kairo, ai tha se Siria nuk do të lejojë inspektim armësh. Por, shtoi Ministri i Jashtëm sirian, vendi i tij do të bashkohet me forcat e tjera të botës për eliminimin e armëve të shkatërrimit në masë në vendet e Lindjes së Mesme. Sekretari amerikan i Shtetit Colin Powell nuk e bëri të njohur datën se kur do të shkojë në Damask, e cila do të jetë vizita e tij e parë në Siri që nga prilli i vitit të kaluar. Por ai i tha agjencisë së lajmeve Associated Press se shpreson që ky udhëtim të realizohet, për të vazhduar, atë që ai e quajti, ”një shkëmbim tepër të fuqishëm diplomatik” me autoritetet siriane në lidhje me shqetësimet e Shteteve të Bashkuara mbi luftën e Irakut, si dhe në lidhje me informacionet se figura të regjimit të Saddam Husseinit janë fshehur në Siri. tha sekretari Powell. Zyrtarë të Departamentit amerikan të Shtetit thonë se vizita e Sekretarit Powell në Siri mund të jetë pjesë e një turneu të tij në vende të tjera të Lindjes së Mesme, për fillimin me ndërmjetësimin e 4 vendeve të ndryshme, të hartimit të një projekti për paqen midis izraelitëve dhe palestinezëve, pasi si kryeministër i ri i palestinezëve u miratua Mahmud Abbas. Zoti Powell premtoi se do të ketë një angazhim shumë më aktiv nga ana e Shteteve të Bashkuara në lidhje me këtë çështje, sapo Autoriteti Palestinez sipas fjalëve të tij, të ketë ”tranformuar udhëheqjen”. //rd//